Էդուարդո Սալվիո

**Էդուարդո Սալվիո** (, ), արգենտինացի պրոֆեսիոնալ ֆուտբոլիստ։ Ներկայումս հանդես է գալիս Բենֆիկայի և Արգենտինայի ազգային հավաքականի կազմում։ Խաղում է աջ վինգերի դիրքում։

## Ակումբային կարիերա
### Լանուս
Սալվիոն Ատլետիկո Լանուսի ակադեմիայի սան է։ 2007 թվականին՝ 17 տարեկան հասակում նա տեղափոխվեց ակումբի առաջին թիմ՝ իր թիմի հետ հաղթելով Ապերտուրան, սակայն չանցկանելով ոչ մի հանդիպում։ Իր պրոֆեսիոն դեբյուտը նշեց 2008 թվականի օգոստոսի 25-ին՝ Բոկա Խունիորսի դեմ խաղում։ Իր առաջին գոլը խփեց հոկտեմբերի 4-ին՝ Արխենտինոս Խունիորսի դեմ խաղում՝ այս խաղում դուբլ ձևակերպելով և օգնելով իր թիմին հաղթել 4-2 հաշվով։ Այս մրցաշրջանում նա դարձավ 9 գոլի հեղինակ առաջնությունում, սակայն Լանուսը զբաղեցրեց 4-րդ հորիզոնականը։

2009 թվականի օգոստոսի 20-ին Սալվիոն դուբլ ձևակերպեց Հարավամերիկյան գավաթի Ռիվեր Փլեյթի դեմ խաղում՝ օգնելով իր թիմին հաղթել 2-1 հաշվով։ Լանուսի առաջին թիմի կազմում արգենտինացին անցկացրեց 47 հանդիպում՝ դառնալով 13 գոլի հեղինակ։

### Ատլետիկո Մադրիդ
2010 թվականի հունվարին Սալվիոն 10 միլիոն եվրոյի դիմաց տեղափոխվեց Ատլետիկո Մադրիդ։ Իր պաշտոնական դեբյուտը ակումբի կազմում նշեց փետրվարի 18-ին՝ Եվրոպայի Լիգայի Գալաթասարայի դեմ խաղում։ Իր առաջին հանդիպումը Լա Լիգայում անցկացրեց փետրվարի 28-ին՝ Վալենսիայի դեմ խաղում։ Իր առաջին գոլը Ատլետիկոյի կազմում խփեց ապրիլի 25-ին՝ Տեներիֆեի դեմ խաղում՝ այս խաղում դառնալով 2 գոլի հեղինակ և օգնելով իր թիմին հաղթել 3-1 հաշվով։ Մայիսի 12-ին՝ Եվրոպայի Լիգայի եզրափակչի՝ Ֆուլհեմի դեմ հանդիպման 76-րդ րոպեին Սալվիոն փոխարինեց Խոսե Անտոնիո Ռեյեսին՝ օգնելով իր թիմին 2-1 հաշվով հաղթել խաղի ավելացված ժամանակում և նվաճել գավաթը։

2010 թվականի օգոստոսի 19-ին Սալվիոն 1 տարվա վարձավճարով տեղափոխվեց Բենֆիկա։ Բացի այդ, Բենֆիկան գնեց արգենտինացու տրանսֆերի 20%-ը 2․5 միլիոն եվրոյի դիմաց։ Իր դեբյուտը պորտուգալական ակումբի կազմում Սալվիոն նշեց օգոստոսի 28-ին՝ Վիտորիա Սետուբալի դեմ խաղում։ Իր առաջին գոլը խփեց դեկտեմբերի 18-ին՝ Ռիու Ավիի դեմ խաղում՝ այս խաղում դառնալով 2 գոլի և 1 գոլային փոխանցման հեղինակ։ 2011 թվականի ապրիլի 27-ին նա դուբլ ձևակերպեց Եվրոպայի Լիգայի ՊՍՎ Էյնդհովենի դեմ խաղում։ Այս մրցաշրջանում նա Բենֆիկայի կազմում անցկացրեց 39 հանդիպում՝ դառնալով 10 գոլի և 7 գոլային փոխանցման հեղինակ։

2011 թվականի մայիսի 19-ին Սալվիոն վերադարձավ Ատլետիկո Մադրիդ՝ վերականգնվելու վնասվածքից, որը ստացել էր ապրիլի 14-ին՝ ՊՍՎ Էյնդհովենի դեմ պատասխան խաղում։ 2011-12 մրցաշրջանում արգենտինացին դարձավ Ատլետիկոյի հիմնական կազմի խաղացող՝ անցկացնելով 48 հանդիպում և դառնալով 8 գոլի ու 5 գոլային փոխանցման հեղինակ։ 2012 թվականի մարտին՝ 5 օրվա մեջ կայացած երկու խաղերում դարձավ 3 գոլի հեղինակ։ Մարտի 3-ին նա գոլի հեղինակ դարձավ Սևիլյայի դեմ խաղում, իսկ մարտի 8-ին՝ Եվրոպայի Լիգայի Բեշիկթաշի դեմ խաղում դարձավ դուբլի հեղինակ՝ ապահովելով իր թիմի հաղթանակը 3-1 հաշվով։ Այս մրցաշրջանում նա Ատլետիկոյի հետ երկրորդ անգամ հաղթեց Եվրոպայի Լիգան՝ եզրափակչում պարտության մատնելով Ատլետիկ Բիլբաոյին։

### Բենֆիկա
2012 թվականի հուլիսի 31-ին Սալվիոն 5 տարվա պայմանագիր կնքեց Բենֆիկայի հետ։ Ակումբը նրա տրանսֆերի 80%-ի համար վճարեց 11 միլիոն եվրո։ Վերադարձից հետո իր առաջին՝ Բրագայի դեմ խաղում նա դարձավ գոլի հեղինակ՝ բացելով 2-2 ավարտված խաղի հաշիվը։ 2012-13 մրցաշրջանում նա անցկացրեց 51 հանդիպում՝ դառնալով 13 գոլի ու 11 գոլային փոխանցման հեղինակ՝ օգնելով իր թիմին հասնել Եվրոպայի Լիգայի եզրափակիչ, որտեղ Բենֆիկան պարտվեց Չելսիին։ 
[ձախից|մինի|274x274փքս|Սալվիոն [Բենֆիկա (ֆուտբոլային ակումբ, Լիսաբոն)|Բենֆիկայի կազմում խփած գոլը նշելիս]]
2013 թվականի օգոստոսի 31-ին՝ Լիսաբոնի Սպորտինգի դեմ խաղում Սալվիոն ստացավ ծանր վնասվածք՝ բաց թողելով շուրջ 6 ամիս։ Նա խաղադաշտ վերադարձավ 2014 թվականի փետրվարի 20-ին՝ Եվրոպայի Լիգայի ՊԱՕԿ-ի դեմ խաղում։ Այս մրցաշրջանում իր առաջին գոլը խփեց ապրիլի 3-ին՝ ԱԶ Ալկմարի դեմ խաղում։ Իր մյուս գոլը նա խփեց ապրիլի 16-ին՝ Պորտուգալիայի գավաթի Պորտուի դեմ խաղում՝ օգնելով իր թիմին հաղթել 3-1 հաշվով և դուրս գալ գավաթի եզրափակիչ։ Այս մրցաշրջանում Բենֆիկան Սալվիոյի հետ հաղթեց Պորտուգալիայի առաջնությունը, Պորտուգալիայի գավաթը և Պորտուգալիայի լիգայի գավաթը, ինչպես նաև դուրս եկավ Եվրոպայի Լիգայի եզրափակիչ, որտեղ հետխաղյա 11-մետրանոցների հարվածաշարում պարտվեց Սևիլյային։

2014 թվականի օգոստոսի 10-ին Սալվիոն մասնակցեց Պորտուգալիայի սուպերգավաթի Ռիու Ավիի դեմ խաղին՝ օգնելով իր թիմին հաղթել գավաթը։ Նոյեմբերի 22-ին՝ Մորեյրենսեի դեմ խաղում արգենտինացին դարձավ 2 գոլի ու 1 գոլային փոխանցման հեղինակ՝ օգնելով Բենֆիկային հաղթել 4-1 հաշվով։ 2015 թվականի հունվարի 18-ին նա դուբլ ձևակերպեց Մարիտիմուի դեմ խաղում։ Մրցաշրջանի վերջին խաղում նա ստացավ ծանր վնասվածք՝ բաց թողելով 2015-16 մրցաշրջանի մեծ մասը։ Այս տարի Սալվիոն Բենֆիկայի հետ նվաճեց պորտուգալական դուբլ՝ հաղթելով Պորտուգալիայի առաջնությունը և Պորտուգալիայի լիգայի գավաթը։

Սալվիոն վնասվածքից վերադարձավ 2016 թվականի փետրվարի 12-ին՝ փոխարինելով Էլիզեուին Պորտուի դեմ խաղում։ Այս մրցաշրջանում նա հիմնականում չէր ընդգրկվում թիմի հիմնական կազմում, քանի որ չէր կարողանում ետ բերել իր նախկին մարզավիճակը։ Այնուամենայնիվ, Սալվիոն այս տարի Բենֆիկայի հետ կրկին հաղթեց Պորտուգալիայի առաջնությունը և Պորտուգալիայի լիգայի գավաթը։
[մինի|Սալվիոն [Արգենտինայի ֆուտբոլի ազգային հավաքական|Արգենտինայի կազմում 2012 թվականին]]
2016 թվականի հունիսի 16-ին Սալվիոն երկարաձգեց իր պայմանագիրը Բենֆիկայի հետ մինչև 2019 թվականը։ Օգոստոսի 21-ին՝ Վիտորիա Սետուբալի դեմ խաղում արգենտինացին առաջին անգամ խաղադաշտ դուրս եկավ Բենֆիկայի ավագի թևկապով։ 2016 թվականի հոկտեմբերի 28-ին՝ գոլի հեղինակ դառնալով Պասուշ դե Ֆերեյրայի դեմ խաղում, Սալվիոն դարձավ ակումբի պատմության ամենաշատ գոլեր խփած արգենտինացի ֆուտբոլիստը (42)՝ շրջանցելով իր նախկին թիմակից Նիկոլաս Գայտանին։ 2017 թվականի մայիսի 28-ին նա գոլի հեղինակ դարձավ Պորտուգալիայի գավաթի եզրափակչի՝ Վիտորիա Գիմարայնշի դեմ խաղում՝ օգնելով իր թիմին հաղթել 2-1 հաշվով և նվաճել գավաթը։ 2016-17 մրցաշրջանում Սալվիոն անցկացրեց 42 հանդիպում՝ դառնալով 9 գոլի և 10 գոլային փոխանցման հեղինակ՝ օգնելով Բենֆիկային 4-րդ տարին անընդմեջ հաղթել Պորտուգալիայի առաջնությունը։

## Միջազգային կարիերա
Արգենտինայի մինչև 20 տարեկանների հավաքականի կազմում Սալվիոն մասնակցեց 2009 թվականի Հարավային Ամերիկայի առաջնությանը։ Արգենտինան այս առաջնությանը շատ վատ խաղաց և չկարողացավ որակավորվել 2009 թվականի աշխարհի առաջնությանը։

Արգենտինայի ազգային հավաքականի կազմում իր դեբյուտը Սալվիոն նշեց 2009 թվականի մայիսի 20-ին՝ Պանամայի դեմ ընկերական խաղում։ 2018 թվականի մայիսին նա ընդգրկվեց Արգենտինայի՝ աշխարհի առաջնության համար վերջնական կազմում։ Առաջնությունում Սալվիոն անցկացրեց 2 հանդիպում, իսկ Արգենտինան դուրս մնաց 1/8 եզրափակչում՝ 4-3 հաշվով պարտվելով ապագա չեմպիոն Ֆրանսիային։

## Կարիերայի վիճակագրություն
### Ակումբային վիճակագրություն
*2018 թվականի օգոստոսի 19-ի դրությամբ*

### Միջազգային վիճակագրություն
*2018 թվականի օգոստոսի 19-ի դրությամբ*

## Նվաճումներ
### Ակումբային
**Ատլետիկո Մադրիդ**

* ՈՒԵՖԱ Եվրոպայի Լիգա․ 2009–10, 2011–12
* Իսպանիայի գավաթ․ երկրորդ տեղ․ 2009–10

**Բենֆիկա**

* Պորտուգալիայի առաջնություն․ 2013–14, 2014–15, 2015–16, 2016–17
* Պորտուգալիայի գավաթ․ 2013–14, 2016–17
* Պորտուգալիայի լիգայի գավաթ․ 2010–11, 2013–14, 2014–15, 2015–16
* Պորտուգալիայի սուպերգավաթ․ 2014, 2016, 2017
* ՈՒԵՖԱ Եվրոպայի Լիգա․ երկրորդ տեղ․ 2012–13, 2013–14

### Անհատական
* Պորտուգալիայի գավաթի եզրափակչի լավագույն ֆուտբոլիստ․ 2017

## Ծանոթագրություններ

## Արտաքին հղումներ
* Սալվիոյի պաշտոնական Ֆեյսբուքի էջը
* Սալվիոյի պաշտոնական Տվիտերի էջը
* Սալվիոյի պաշտոնական Ինստագրամի էջը
* Սալվիոն transfermarkt-ում
* Սալվիոն soccerbase.com-ում
* Սալվիոն WhoScored.com կայքում
* Սալվիոն Բենֆիկայի պաշտոնական կայքում 
* Սալվիոն ՈՒԵՖԱ-ի պաշտոնական կայքում
* Սալվիոն ՖԻՖԱ-ի պաշտոնական կայքում 

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Ատլետիկո Մադրիդի ֆուտբոլիստներ
Կատեգորիա:Արգենտինայի հավաքականի ֆուտբոլիստներ
Կատեգորիա:Արգենտինացի ֆուտբոլիստներ
Կատեգորիա:Բենֆիկայի ֆուտբոլիստներ
Կատեգորիա:Բոկա Խունիորսի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Լանուսի ֆուտբոլիստներ
Կատեգորիա:Տղամարդկանց ֆուտբոլի հարձակվողներ